Document ID: 31986R1764

Komisijas Regula (EEK) Nr. 1764/86
(1986. gada 27. maijs)
par obligātām kvalitātes prasībām produktiem uz tomātu bāzes, par kuriem ir tiesības saņemt ražošanas atbalstu
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1986. gada 24. februāra Regulu (EEK) Nr. 426/86 par augļu un dārzeņu pārstrādes produktu tirgus kopīgo organizāciju [1] un jo īpaši tās 6. panta 4. punktu,
tā kā Regulas (EEK) Nr. 426/86 2. panta 1. punkts paredz atbalsta sistēmu dažu produktu ražošanai; tā kā regulas 6. panta 1. punkta b) apakšpunkts nosaka, ka atbalstu izmaksā tikai par tiem produktiem, kas atbilst obligātajiem standartiem, kuri ir jāizstrādā;
tā kā šādu kvalitātes prasību mērķis ir izvairīties no tādu produktu ražošanas, pēc kuriem nav pieprasījuma, vai tādu produktu ražošanas, kuri radītu tirgus izkropļojumus; tā kā prasību pamatā jābūt tradicionāli godīgām ražošanas procedūrām;
tā kā ražošanas atbalsta sistēmas ieviešanai šī regula ir jāpiemēro kopā ar Komisijas 1984. gada 5. jūlija Regulu (EEK) Nr. 1599/84, kura nosaka sīki izstrādātus noteikumus par ražošanas atbalsta piemērošanu augļu un dārzeņu pārstrādes produktiem [2], kurā jaunākie grozījumi veikti ar Regulu (EEK) Nr. 1155/86 [3], jo īpaši attiecībā uz pārstrādātu produktu pārbaudi;
tā kā šajā regulā noteiktās kvalitātes prasības ir pasākumi ražošanas atbalsta sistēmas ieviešanai; tā kā kvalitātes prasības produktu tirdzniecībā Kopiena vēl nav iedibinājusi; tā kā šim nolūkam dalībvalstis var turpināt piemērot valsts prasības, ja tās ir saderīgas ar līgumu par brīvu preču apriti;
tā kā Augļu un dārzeņu pārstrādes produktu pārvaldības komiteja tās priekšsēdētāja noteiktajā termiņā nav sniegusi atzinumu,
IR PIEŅĒMUSI ŠO REGULU.
1. pants
Šī regula nosaka obligātās kvalitātes prasības, kurām, kā noteikts Regulas (EEK) Nr. 1599/84 1. panta 2. punktā, atbilst produkti uz tomātu bāzes, lai iegūtu ražošanas atbalstu, ko paredz Regulas (EEK) Nr. 426/86 2. panta 1. punkts.
2. pants
1. pantā minēto produktu ražošanai izmanto tikai svaigus, sarkanus, veselīgus, gatavus, veselus un tīrus tomātus (Lycopersicum esculentum P. Mill augļi), kas piemēroti pārstrādei, un, vajadzības gadījumā, tikai Regulas (EEK) Nr. 1599/84 1.panta 2. punktā minētās šķirnes.
I SADAĻA Prasības mizotiem tomātiem
3. pants
Šajā sadaļā "mizoti tomāti" nozīmē:
- veselus un sadalītus mizotus, sasaldētus tomātus un
- veselus un sadalītus mizotus, konservētus tomātus,
kā noteikts Regulas (EEK) Nr. 1599/84 1. panta 2. punkta h), i), j), k), un l) apakšpunktā.
4. pants
1. Mizotiem tomātiem drīkst pievienot tikai šādas sastāvdaļas:
- ūdeni,
- tomātu sulu,
- tomātu koncentrātu,
- vārāmo sāli (nātrija hlorīdu),
- dabīgās virces, aromātiskos garšaugus un to ekstraktus, un dabīgās smaržvielas.
Kā piedevas mizotu tomātu ražošanā var izmantot tikai citronskābi (E 330) un kalcija hlorīdu (509).
2. Pievienotā vārāmā sāls daudzums nedrīkst pārsniegt 3 % no neto svara un, pievienojot kalcija hlorīdu, kopējais kalcija jonu saturs nedrīkst pārsniegt 0,045 % veselā veidā un 0,080 % sadalītā veidā. Nosakot pievienotā vārāmā sāls daudzumu, par hlorīdu dabīgo saturu uzskata 2 % no sausnas satura.
3. Pievienotā tomātu sula un tomātu koncentrāts atbilst II sadaļā noteiktajām obligātajām prasībām.
5. pants
1. Mizotos tomātos nav aromatizētāju un produktam svešu smaržu, un to krāsa ir raksturīga šķirnei, ko izmanto, un pareizi pārstrādātiem mizotiem tomātiem.
2. Mizotiem tomātiem praktiski nav mizu. Veseliem mizotiem tomātiem praktiski nav arī plankumu.
3. Mizotu tomātu (tomātu un pārklājošā šķidruma) pelējuma pārbaudes rezultāts nepārsniedz 50 % pozitīvo lauku, un pH līmenis nepārsniedz 4,5.
6. pants
1. Produktu uzskata par atbilstīgu 5. panta 2. punktam, ja nav pārsniegtas šādas nepilnību pielaides:
- plankumi: 35 cm2 kopplatība
- miza:
- veseliem: 300 cm2 kopplatība,
- sadalītiem: 1250 cm2 kopplatība.
Pieļaujamie daudzumi ir minēti uz 10 kg neto svara.
2. Šā panta 1. punktā:
a) "plankumi" nozīmē laukumus, kuru virsmu skāris bojājums; un šā iemesla dēļ krāsa vai struktūra stipri atšķiras no normālajiem tomāta audiem un parasti pārstrādes procesā no tiem atbrīvojas;
b) "miza" nozīmē gan mizu, kas piekļaujas tomāta mīkstumam, gan mizu, kas atrodama traukā nepiesaistītā veidā.
7. pants
1. Mizotu, konservētu tomātu gadījumā tomāti un pārklājošais šķidrums traukā aizņem ne mazāk kā 90 % no trauka ūdens tilpuma.
2. Veselu mizotu tomātu neto svars vidēji ir vismaz 56 % no trauka ūdens tilpuma, izteikta gramos.
3. Ja mizotus konservētus tomātus pilda stikla traukos, pirms aprēķina 1. un 2. punktā minētos procentus, ūdens tilpumu samazina par 20 ml.
II SADAĻA Prasības tomātu sulai un tomātu koncentrātam
8. pants
Šajā sadaļā "tomātu sula" un "tomātu koncentrāts" nozīmē produktus, kas definēti Regulas (EEK) Nr. 1599/84 1. panta 2. punkta n) un o) apakšpunktā.
9. pants
1. Tomātu sulai un tomātu koncentrātam drīkst pievienot tikai šādas sastāvdaļas:
- vārāmo sāli (nātrija hlorīdu),
- dabīgās virces, aromātiskos garšaugus un to ekstraktus, un dabīgās smaržvielas.
2. Kā piedevu tomātu sulas un tomātu koncentrāta ražošanā var izmantot citronskābi (E 330). Turklāt, ražojot:
- tomātu sulu ar sausnas saturu, kas ir mazāks par 7 %, var izmantot askorbīnskābi (E 300). Tomēr askorbīnskābes saturs nepārsniedz 0,03 % no gatavā produkta svara,
- tomātu koncentrātu pulvera veidā, var izmantot silīcija dioksīdu (551). Tomēr silīcija dioksīda saturs nepārsniedz 1 % no gatavā produkta svara.
3. Pievienotais vārāmā sāls daudzums nepārsniedz:
a) 15 % svara no sausnas satura, tomātu koncentrāta sausnas saturam pārsniedzot 20 %, un
b) 3 % no neto svara citiem tomātu koncentrātiem un tomātu sulai.
Nosakot pievienotā vārāmā sāls daudzumu, par hlorīdu dabīgo saturu uzskata 2 % no sausnas satura.
10. pants
1. Tomātu sulai un tomātu koncentrātam ir:
a) raksturīga sarkana krāsa un
b) laba garša un smarža, kas raksturīga pareizi pārstrādātam produktam.
Produktos nav nekādas svešas garšas, jo īpaši dedzināta vai grauzdēta produkta garšas.
2. Tomātu sula un tomātu koncentrāts ir:
a) bez redzamiem svešiem augu materiāliem, tostarp bez mizas, sēklām un citām nekvalitatīvām tomāta daļām;
b) praktiski bez minerālu piemaisījumiem.
3. Uzskata, ka 2. punktā minētās prasības ir izpildītas, kad:
a) jebkādi sveši auga materiāli ir nosakāmi, tikai veicot intensīvu pārbaudi ar neapbruņotu aci, un
b) minerālu piemaisījumu saturs nepārsniedz 0,1 % no sausnas satura, kas samazinās, pievienojot jebkuru vārāmo sāli un, attiecībā uz tomātu koncentrātu pulvera veidā, jebkuru silīcija dioksīdu.
4. Tomātu sulai un tomātu koncentrātam ir:
a) vienmērīgi sadalīta struktūra un konsistence, kas norāda uz pareizu pārstrādes procesu;
b) cukura saturs, kas izteikts kā invertcukurs, vismaz 42 % no sausnas svara satura, kuru samazina jebkurš pievienotais vārāmais sāls;
c) kopējais titrējamais skābums, izteikts kā kristalizēts citronskābes monohidrāts, nepārsniedz 10 % no sausnas svara satura, kuru samazina jebkurš pievienotais vārāmais sāls;
d) gaistošais skābums, izteikts kā etiķskābe, nepārsniedz 0,4 % no sausnas svara satura, kuru samazina jebkurš pievienotais vārāmais sāls;
e) pH līmenis nepārsniedz 4,5.
5. Tomātu sulas un tomātu koncentrāta pelējumu pārbaudes rezultāts nepārsniedz 70 % pozitīvo lauku, ja atšķaida ar ūdeni, lai sasniegtu 8 % sausnas satura. Tomātu sulai ar sausnas saturu, kas ir mazāks par 8 %, pozitīvo lauku procentu samazina proporcionāli sausnas saturam.
III SADAĻA Prasības tomātu pārslām
11. pants
Šajā sadaļā "tomātu pārslas" nozīmē produktu, kas aprakstīts Regulas (EEK) Nr. 1599/84 1. panta 2. punkta m) apakšpunktā.
12. pants
1. Tomātu pārslām ir:
a) raksturīga sarkana krāsa un
b) laba garša un smarža, kas raksturīga pareizi pārstrādātam produktam, un
c) nav produktam svešu smaržu un garšu.
2. Tomātu pārslu sausnas saturs ir vismaz 93 %.
3. Minerālu un augu piemaisījumu saturs kopā nepārsniedz 1 % no produkta svara. Šeit "augu piemaisījumi" nozīmē ar neapbruņotu aci redzamu augu materiālu, kas nav paša tomāta daļa vai kas bijis pievienots svaigam tomātam, bet atdalījies pārstrādes procesā, īpaši tomātu lapas, kāti, kausiņa pielapas.
4. Kā piedevu tomātu pārslu ražošanā var izmantot tikai silīcija dioksīdu (551). Tomēr silīcija dioksīda saturs nepārsniedz 1 % no svara.
5. Tomātu pārslu pelējumu pārbaudes rezultāts nepārsniedz 70 % pozitīvo lauku, ja homogenizē ūdenī, lai sasniegtu 8 % sausnas satura.
IV SADAĻA Prasības traukiem un pārbaudei
13. pants
1. Traukus ar konservētiem mizotiem tomātiem, veseliem vai sadalītiem, un ar tomātu sulu marķē, norādot ražošanas gadu un datumu un pārstrādātāju. Gadījumos, kad tomātu sula ir pārstrādāta dažādos datumos un uzglabāta kopā pirms iepakošanas, marķēšana pieļauj visu ražošanas datumu norādi.
2. 1. punkta noteikumus piemēro arī citiem produktiem uz tomātu bāzes, ja šādus produktus pārstrādes laikā iepilda traukos, kuros tos paredzēts izvest no pārstrādātāja telpām. Gadījumos, kad šādus produktus uzglabā rezervuāros vai līdzīgos konteineros, lai vēlāk iepakotu vai atkārtoti pārstrādātu, uz konteineriem norāda ražošanas datumu vai datumus. Ja šādus produktus iepilda to galīgajos konteineros, uz šiem konteineriem ir atsauce, kas norāda ražošanas datumu vai datumus un pārstrādātāju.
3. Šajā pantā minētā marķēšana var būt kodētā veidā un to apstiprina kompetentas iestādes tajā dalībvalstī, kur notiek ražošana. Šīs iestādes var pieņemt papildu noteikumus attiecībā uz pašu marķēšanu.
14. pants
Pārstrādes laikā pārstrādātājs ik dienu un pēc regulāriem intervāliem pārbauda, vai produkts atbilst prasībām, lai saņemtu atbalstu. Pārbaudes rezultātus pieraksta.
15. pants
1. Pielikumā ir aprakstītas analīzes metodes, lai noteiktu:
a) sausnas saturu;
b) dabiski šķīstošās cietās vielas;
c) sāls saturu;
d) cukuru saturu;
e) kopējo skābumu;
f) gaistošo skābumu;
g) minerālu piemaisījumu saturu;
h) pH līmeni;
i) kalcija jonu saturu;
j) silīcija dioksīda saturu.
2. Pelējuma pārbaudes rezultātu nosaka saskaņā ar Oficiālās analītisko ķīmiķu asociācijas Hovarda pelējuma pārbaudes rezultātu metodi.
3. Metodes, kas minētas 1. un 2. punktā, izmanto, lai skaidri noteiktu atbilstību ražošanas atbalsta saņemšanai. Parastajām analīzēm var izmantot arī citas metodes.
16. pants
Šī regula stājas spēkā 1986. gada 1. jūlijā.
Šī regula uzliek saistības kopumā un ir tieši piemērojama visās dalībvalstīs.
Briselē, 1986. gada 27. maijā

Labels: 3
17
6